ประกาศคณะกรรมการกองทุนบำเหน็จบำนาญข้าราชการ เรื่อง หลักเกณฑ์และวิธีการจัดการเงินกองทุนกรณีลงทุนในต่างประเทศ

ประกาศคณะกรรมการกองทุนบำเหน็จบำนาญข้าราชการ

ประกาศคณะกรรมการกองทุนบำเหน็จบำนาญข้าราชการ
เรื่อง
หลักเกณฑ์และวิธีการจัดการเงินกองทุนกรณีลงทุนในต่างประเทศ[๑]

อาศัยอำนาจตามความในข้อ
๖ (๒)
แห่งกฎกระทรวงกำหนดหลักเกณฑ์และวิธีการจัดการเงินของกองทุนบำเหน็จบำนาญข้าราชการ
พ.ศ. ๒๕๔๖ ซึ่งแก้ไขเพิ่มเติมโดยกฎกระทรวงกำหนดหลักเกณฑ์และวิธีการจัดการเงินของกองทุนบำเหน็จบำนาญข้าราชการ
(ฉบับที่ ๒) พ.ศ. ๒๕๔๗ คณะกรรมการกองทุนบำเหน็จบำนาญข้าราชการจึงออกประกาศไว้
ดังต่อไปนี้

ข้อ ๑  ในประกาศนี้
การลงทุนในต่างประเทศ หมายความว่า
การลงทุนในหลักทรัพย์ที่ผู้ออกตราสารมิได้มีภูมิลำเนาอยู่ในประเทศไทย
แต่ไม่หมายความรวมถึงการลงทุนในหลักทรัพย์ที่ผู้ออกตราสารดังกล่าวได้รับอนุญาตให้เสนอขายหลักทรัพย์ในประเทศไทย
หรือการลงทุนในหลักทรัพย์ที่ผู้ออกตราสารดังกล่าวเป็นผู้กระทำการแทนธนาคารพาณิชย์หรือสถาบันการเงินไทย
หรือเป็นนิติบุคคลต่างประเทศที่อยู่ภายใต้อำนาจการควบคุมหรือการบริหารของนิติบุคคลไทย

ข้อ ๒  การลงทุนในต่างประเทศให้ปฏิบัติตามหลักเกณฑ์
ดังต่อไปนี้
๒.๑
ประเทศที่ลงทุนต้องมีหน่วยงานกำกับดูแลด้านหลักทรัพย์และการซื้อขายหลักทรัพย์ที่เป็นสมาชิกสามัญของ
International Organizations of Securities Commission (IOSCO) หรือมีตลาดซื้อขายหลักทรัพย์ที่เป็นสมาชิกของ
World Federation of Exchanges (WFE)
๒.๒
ผู้ออกตราสารและผู้รับฝากเงินต้องอยู่ภายใต้บังคับกฎหมายของประเทศที่มีหน่วยงานตาม
๒.๑

ข้อ ๓  หลักทรัพย์ที่อาจลงทุนได้ มีดังต่อไปนี้
๓.๑
หลักทรัพย์ที่มีความมั่นคงสูง ได้แก่
(ก)
เงินฝากธนาคารหรือสถาบันการเงิน
(ข)
ตราสารแสดงสิทธิในหนี้
(ค)
หน่วยลงทุนที่มีวัตถุประสงค์หลักเพื่อลงทุนในหลักทรัพย์ตาม (ก) หรือ (ข)
หลักทรัพย์ตามวรรคก่อนต้องเป็นหลักทรัพย์ที่ผู้รับฝากเงิน
ผู้ออกตราสาร หรือหลักทรัพย์ที่ได้รับการจัดอันดับความน่าเชื่อถือในสี่อันดับแรก (Investment Grade) จากสถาบันจัดอันดับความน่าเชื่อถือที่ได้รับการยอมรับในระดับสากล
ในกรณีที่ผู้รับฝากเงิน ผู้ออกตราสาร
หรือหลักทรัพย์ใดถูกปรับลดอันดับความน่าเชื่อถือจนต่ำกว่าระดับดังกล่าว
ให้ถือว่าหลักทรัพย์นั้นเป็นหลักทรัพย์อื่น
และให้ดำเนินการตามวิธีการที่คณะอนุกรรมการจัดการลงทุนกำหนดและรายงานคณะกรรมการเพื่อทราบ
หลักทรัพย์ที่มีความมั่นคงสูงต้องเป็นหลักทรัพย์ที่อยู่ในสกุลเงิน
Australian dollar (AUD), Euro (EUR) , Canadian dollar (CAD) , Danish krone (DKK) , Japanese yen (JPY), Swedish krona (SEK) , Swiss franc (CHF) , UK pound (GBP) , US dollar (USD)
หรือสกุลเงินอื่นที่คณะอนุกรรมการจัดการลงทุนกำหนด
๓.๒
หลักทรัพย์อื่น ได้แก่
(ก)
หุ้นที่มีการซื้อขายหรือมีแผนที่จะมีการซื้อขายในตลาดหลักทรัพย์ของประเทศนั้น ๆ
(ข)
หุ้นกู้แปลงสภาพเป็นหุ้นสามัญ
(ค)
ใบสำคัญแสดงสิทธิที่จะซื้อหุ้น
(ง)
หน่วยลงทุนที่มีวัตถุประสงค์หลักเพื่อลงทุนในหลักทรัพย์ตาม (ก) (ข) หรือ (ค)
การลงทุนในหน่วยลงทุนตาม
(ง)
ต้องได้รับอนุมัติจากคณะอนุกรรมการจัดการลงทุนทั้งประเภทของหน่วยลงทุนและวงเงินเป็นรายกรณี
การลงทุนในหลักทรัพย์อื่น
ให้ลงทุนในประเทศที่ได้รับการจัดอันดับความน่าเชื่อถือในระดับ Investment Grade ขึ้นไป และให้ลงทุนในสกุลเงินของดัชนีเทียบวัดที่เป็นมาตรฐานสากล
ในกรณีที่ประเทศและสกุลเงินใดถูกถอดถอนจากดัชนีเทียบวัด หรือถูกลดอันดับจากระดับ Investment Grade ให้ดำเนินการตามวิธีการที่คณะอนุกรรมการจัดการลงทุนกำหนด
การลงทุนในหลักทรัพย์อื่นนอกเหนือจากที่กำหนดในวรรคก่อน
ให้เสนอคณะอนุกรรมการจัดการลงทุนพิจารณาเป็นรายกรณี และรายงานคณะกรรมการเพื่อทราบ
๓.๓
หลักทรัพย์ที่นอกเหนือจากหลักทรัพย์ตาม ๓.๑ และ ๓.๒ คณะกรรมการโดยข้อเสนอแนะของคณะอนุกรรมการจัดการลงทุนอาจอนุมัติให้ลงทุนได้
ในการนี้
ให้กำหนดด้วยว่าได้จัดให้หลักทรัพย์นั้นเป็นหลักทรัพย์ที่มีความมั่นคงสูงหรือเป็นหลักทรัพย์อื่น

ข้อ ๔  ในการลงทุนในต่างประเทศ
อาจทำธุรกรรมดังต่อไปนี้ด้วยก็ได้
๔.๑
ธุรกรรมป้องกันความเสี่ยงจากอัตราแลกเปลี่ยน เพื่อเป็นการป้องกันความเสี่ยง
๔.๒
ธุรกรรมอนุพันธ์ (Derivatives) ที่โยงกับตราสารที่อนุญาตให้ลงทุน เพื่อเพิ่มประสิทธิภาพการลงทุน
ในการนี้
ให้เสนอคณะอนุกรรมการจัดการลงทุนพิจารณาอนุมัติประเภทธุรกรรมและวงเงินเป็นรายกรณี

ทั้งนี้
ตั้งแต่บัดนี้เป็นต้นไป

ประกาศ ณ วันที่ ๑๒
พฤษภาคม พ.ศ. ๒๕๔๘
ศุภรัตน์  ควัฒน์กุล
ปลัดกระทรวงการคลัง
ประธานกรรมการกองทุนบำเหน็จบำนาญข้าราชการ

ปริยานุช/ผู้จัดทำ
๒๐ ตุลาคม ๒๕๕๒

นันท์นภัสร์/ตรวจ
๒๐ ตุลาคม ๒๕๕๒

โชติกานต์/ปรับปรุง
๒ พฤษภาคม ๒๕๕๙

[๑] ราชกิจจานุเบกษา
เล่ม ๑๒๖/ตอนพิเศษ ๑๕๐ ง/หน้า ๒๕/๑๒ ตุลาคม ๒๕๕๒